钦定古今图书集成/明伦汇编/官常典/第342卷 > 苏珦
## 钦定古今图书集成/明伦汇编/官常典/第342卷 > 苏珦

按《唐书》本传：“珦，雍州蓝田人。中明经第，调鄠尉。时李
义琰为雍州长史，鄠多讼，日至长史府，珦裁决明辨，
自是无诉者。义琰异之，顾听事曰：‘此公坐也，恨吾齿
晚，不及见’。”垂拱初，为监察御史。武后杀韩、鲁诸王，付
珦密牒按讯，珦推之无状。或言珦助韩、鲁者，后诘之，
挺议无所挠。后不悦，曰：“卿大雅士，此狱不足诿卿。”即
诏监军河西，五迁右司郎中。御史王弘义附来俊臣
为酷，世畏疾，莫敢触其锋。会督伐材于虢，笞督过程，
人多死，珦按奏，弘义坐免。迁给事中，进左肃政台御
史大夫。后营大像白司马坂，糜用亿计，珦上疏切谏，
见纳。中宗将斩韦月将，珦执据时令不可以大戮，忤
三思意，改右台，俄出为岐州刺史，复为右台大夫。会
节愍太子败，诏株索支党。时睿宗居藩，为狱辞牵逮，
珦密启保辩，亦会宰相开陈，帝感悟，多所舍贷。擢户
部尚书、河内郡公。以检校太子詹事致仕。卒，年八十
一，赠兖州都督，谥曰文。子晋，数岁知为文，作《八卦论》。
吏部侍郎房颍叔、秘书少监王绍宗叹曰：“后来之王
粲也。”举进士及大礼科，皆上第。先天中，为中书舍人。
元宗监国，所下制命，多晋及贾曾槁定。屡献谠言，天
子嘉允。出为泗州刺史，以珦老，请解职奉养。珦卒，历
户部侍郎，袭爵，迁吏部。时宋璟兼尚书事，晋与齐澣
更典二都选，既糊名校判，而晋独事赏拔，当时誉之。
及裴光庭知尚书有过官被却者，就籍以朱，点头而
已。晋因榜选院曰：“门下点头者更拟。”光庭以为侮己，
出晋汝州刺史，迁魏州，终太子左庶子。